Ihi seg ayen nwala yakan, s tesleḍt i nexdem, ad d-nmud tiririt ɣef isteqsiyen i d-nebder d afella, ad d-nini belli tanaggalt tessemres tamedyazt akken ad d-sebgen belli tutlayt taqbaylit d tamerkantit,taɛreḍ ad tsebyen agerruj n tutlayt taqbaylit, amawal-is, taseddast-is s uɛeddi deg tgemmi tadelsant, ihi yessefk ad nesseḥbiber fell-as akken ur tettruḥu ara d tasut.Ma deg ayen yenan isefra ma d ayla-is neɣ ala, neẓra yakan belli KOUDACHE Lynda uqbel ad tili d tanagalt tella d tamedyazt, ihi aḥemmel-is n tmedyazt iḍfer-itt-id ɣer tira-is n wungal, taneggarut-a tessexdem-itt d allal n usdekwel, treggel seg ullis s isefra imi d tamedyazt i d tayri-is tamenzut, isefra-agi tesnulfa-ten-id akken ad tkemmel anamek n uḍris. Anect-agi akk akken ad tesseḥbiber ɣef tewsatin n tsekla n teqbaylit, wa ad tefk i yal yiwen seg-sen azal-is, akken daɣen yebɣa ad tawi amaynut i tsekla taqbaylit, ad terreẓ leqyud ɣer tetrar-it.